Ir-Regolament tal-Kummissjoni (KE) Nru 349/2002
tal-25 ta' Frar 2002
li jemenda r-Regolament (KE) Nru 896/2001 li jistabbilixxi regoli ddettaljati biex jiġi applikat ir-Regolament tal-Kunsill (KEE) Nru 404/93 dwar l-importazzjoni tal-banana fil-Komunità
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkkunsidrat ir-Regolament tal-Kunsill (KEE) Nru 404/93 tat-13 ta' Frar 1993 dwar l-organizzazzjoni komuni tas-suq tal-banana [1], kif emendat l-aħħar bir-Regolament (KE) Nru 2587/2001 [2], u b'mod partikolari l-Artikolu 20 tiegħu,
Billi:
(1) Ir-Regolament tal-Kummissjoni (KE) Nru 896/2001 [3], kif emendat l-aħħar bir-Regolament (KE) Nru 2351/2001 [4], jistabbilixxi regoli ddettaljati biex jiġi implimentat ir-Regolament (KEE) Nru 404/93, li għandu japplika mill-1 ta' Lulju 2001, bil-ħsieb li jiġu amministrati l-kwoti tat-tariffi fuq l-importazzjoni previsti fl-Artikolu 18(1) tar-Regolament imsemmi l-aħħar.
(2) L-Artikolu 18(1) tar-Regolament (KEE) Nru 404/93, kif emendat l-aħħar bir-Regolament (KE) Nru 2587/2001, jemenda l-kwoti tat-tariffi fuq l-importazzjoni mill-1 ta' Jannar 2002. B'mod partikolari jnaqqas il-kwota tariffarja C b'100000 tunnellata metrika u jirriserva l-aċċess għaliha għall-prodotti li joriġinaw mill-pajjiżi ACP. Bħala riżultat ta' dawk l-emendi, wieħed għandu jżomm f'moħħu li l-istrutturi tal-kummerċ fil-prodotti li joriġinaw mill-pajjiżi ACP juru integrazzjoni akbar tad-diversi operazzjonijiet kummerċjali, li jsiru fil-biċċa l-kbira, minn operaturi tradizzjonali skond kif definiti fl-Artikolu 3(1) tar-Regolament (KE) Nru 896/2001. Biex tiġi żgurata l-kontinwità regolari ta' l-importazzjoni u fl-istess ħin biex tagħti lill-operturi li m'humiex tradizzjonali sehem fil-kwota tariffarja C li tippermettilhom li jkomplu l-attivitajiet tagħhom f'dan il-kummerċ, u biex tinkoraġġixxi kompetizzjoni b'saħħitha, l-allokazzjoni tal-kwota tariffarja C fost l-operaturi tradizzjonali u mhux tradizzjonali trid tiġi rranġata u l-Artikolu 2 tar-Regolament imsemmi aktar 'il fuq għandu jiġi emendat bħala konsegwenza. L-allokazzjoni l-ġdida għandha tikkorrispondi aktar mill-qrib ma' l-operazzjonijiet li fil-fatt saru minn kull waħda miż-żewġ kategoriji tul l-aħħar tliet snin.
(3) L-Anness għar-Regolament (KE) Nru 896/2001 jelenka l-awtoritajiet kompetenti fl-Istati Membri għall-ħruġ ta' liċenzji biex tiġi importata l-banana minn pajjiżi terzi. Wara notifiki minn numru ta' Stati Membri, dak l-Anness għandu jiġi emendat.
(4) Dan ir-Regolament għandu jidħol fis-seħħ minnufih minħabba termini stabbiliti fir-Regolament (KE) Nru 896/2001.
(5) Il-Kumitat tat-Tmexxija għal Banana ma tax opinjoni fit-terminu stabbilit mill-President tiegħu,
ADOTTAT DAN IR-REGOLAMENT:
Artikolu 1
Ir-Regolament (KE) Nru 896/2001 qed jiġi emendat kif ġej:
1. L-Artikolu 2 huwa sostitwit b'dan li ġej:
"L-Artikolu 2
1. Il-kwoti tariffarji A u B kif previsti fl-Artikolu 18(1)(a) u (b) tar-Regolament (KEE) Nru 404/93 għandhom jitqiegħdu għad-disposizzjoni skond kif ġej:
(a) 83 % lill-operaturi tradizzjonali A/B kif definiti fl-Artikolu 3(2) ta' dan ir-Regolament;
(b) 17 % lill-operaturi mhux tradizzjonali A/B kif definiti fl-Artikolu 6 ta' dan ir-Regolament.
2. Il-kwota tariffarja C prevista fl-Artikolu 18(1)(ċ) tar-Regolament (KEE) Nru 404/93 titqiegħed għad-disposizzjoni skond kif ġej:
(a) 89 % lill-operaturi tradizzjonali C kif definiti fl-Artikolu 3(3) ta' dan ir-Regolament;
(b) 11 % lill-operaturi mhux tradizzjonali C kif definiti fl-Artikolu 6 ta' dan ir-Regolament."
2. L-Anness huwa sostitwit bl-Anness ta' dan.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, il-25 Frar 2002.